b"\n_START_ARTICLE_\nGerd\n_START_SECTION_\nDistribuci\xc3\xb3\n_START_PARAGRAPH_\nProcedent del nord d'\xc3\x80sia i d'Europa oriental (excepte en zones molt septentrionals), a Catalunya el gerd creix al Pirineu, al Prepirineu i en alguns llocs de la serralada Prelitoral, per\xc3\xb2 esdev\xc3\xa9 rar al sud del Montseny._NEWLINE_Aquesta planta no es troba al Pa\xc3\xads Valenci\xc3\xa0 ni a les Illes. \xc3\x89s una planta oportunista i molt f\xc3\xa0cil de cultivar, ja que t\xc3\xa9 una gran capacitat de reproducci\xc3\xb3 i una gran resist\xc3\xa8ncia.\n_START_SECTION_\nDescripci\xc3\xb3 morfol\xc3\xb2gica\n_START_PARAGRAPH_\nEl gerd es descriu com un arbust caducifoli prove\xc3\xaft d'una tija perenne curta i subterr\xc3\xa0nia (o rizoma), en el qual es formen anualment una s\xc3\xa8rie de canyes o rebrots. El gerd fa entre 1 i 2 metres d'al\xc3\xa7ada i presenta tiges llenyoses arrodonides i amb branques penjants prove\xc3\xafdes d'espines primes i rectes poc resistents. Les fulles s\xc3\xb3n pinnades, amb 3, 5 o 7 fol\xc3\xadols verds a l'anvers i blanquinoses i peludes pel revers. Els fol\xc3\xadols s\xc3\xb3n tots s\xc3\xa8ssils o gaireb\xc3\xa9, excepte el de l'extrem, que t\xc3\xa9 pec\xc3\xadol._NEWLINE_Les flors s\xc3\xb3n blanques, hermafrodites i autof\xc3\xa8rtils en la majoria de les varietats. La corol\xc2\xb7la est\xc3\xa0 formada per 5 p\xc3\xa8tals poc vistosos i el calze \xc3\xa9s persistent i format per 5 s\xc3\xa8pals._NEWLINE_Presenta nombrosos estams lliures i t\xc3\xa9 diversos ovaris, per\xc3\xb2 nom\xc3\xa9s un \xc3\xb2vul f\xc3\xa8rtil, de manera que cada ovari originar\xc3\xa0 una petita drupa. _NEWLINE_El fruit \xc3\xa9s un agregat de diverses drupes (polidrupa) anomenat gerd, de color vermell no brillant i pil\xc3\xb3s, que madura a l'estiu o tardor. _NEWLINE_El gerd \xc3\xa9s molt semblant a la mora de l'esbarzer, per\xc3\xb2 se'n diferencia perqu\xc3\xa8 conserva el seu color vermell en la maduresa, mentre que les mores dels esbarzers es tornen negres en el seu estat madur.\n_START_SECTION_\nEcologia\n_START_PARAGRAPH_\nEl gerd viu sobretot en marges de terra de camins, clarianes de bosc i terreny sil\xc3\xadcic rocall\xc3\xb3s. En climes atl\xc3\xa0ntics tendir\xc3\xa0 a cr\xc3\xa9ixer en zones baixes mentre que en climes c\xc3\xa0lids ho far\xc3\xa0 en zones m\xc3\xa9s elevades.\n_START_SECTION_\nPart utilitzada\n_START_PARAGRAPH_\nEls seus principis actius es troben tant en les fulles com en el fruit o les llavors.\n_START_SECTION_\nComposici\xc3\xb3 qu\xc3\xadmica\n_START_PARAGRAPH_\nEls fruits contenen d'1-2% d'\xc3\xa0cids org\xc3\xa0nics, dels quals un 90% \xc3\xa9s \xc3\xa0cid c\xc3\xadtric. A m\xc3\xa9s a m\xc3\xa9s, en aquests hi ha vitamina C, diversos sucres i pectina. Les llavors contenen un 24% d'oli essencial i les fulles flavonoides, principalment gluc\xc3\xb2sids de kempferol i tanins com els el\xc2\xb7lagitanins, els compostos de fenol de les fulles que, com \xc3\xa9s sabut, tenen funci\xc3\xb3 antioxidant i oscil\xc2\xb7len entre 4,8 i 12,0 mg d'equivalents d'\xc3\xa0cid g\xc3\xa0l\xc2\xb7lic._NEWLINE_S'ha caracteritzat per un nombre considerable d'antocianines, entre les quals s'ha de destacar cianidin-3-sofor\xc3\xb2sid, cianidin-3-(2(G)-glucosilrutin\xc3\xb2sid), cianidin-3-sambubi\xc3\xb2sid, cianidin-3-rutin\xc3\xb2sid i cianidin-3-xilosilrutin\xc3\xb2sid.\n_START_SECTION_\nUsos medicinals\n_START_PARAGRAPH_\nA m\xc3\xa9s de ser comestible, del fruit s'obt\xc3\xa9 un xarop oficinal molt perfumat, colorants i modificadors del sabor._NEWLINE_Tradicionalment les fulles s'han utilitzat com a relaxant uter\xc3\xad, com a estimulant i en infusi\xc3\xb3, per al tractament de diarrees i altres trastorns gastrointestinals._NEWLINE_S'ha utilitzat tamb\xc3\xa9 en aquesta forma per a l'alleugeriment simptom\xc3\xa0tic dels constipats i a Europa tamb\xc3\xa9 per a facilitar els parts.\n_START_SECTION_\nToxicitat\n_START_PARAGRAPH_\nLes fulles, a causa del seu contingut en tanins, poden produir mol\xc3\xa8sties g\xc3\xa0striques en persones predisposades.\n_START_SECTION_\nGastronomia\n_START_PARAGRAPH_\nEl gerd \xc3\xa9s un bon fruit comestible, una mica m\xc3\xa9s \xc3\xa0cid que la maduixa, per\xc3\xb2 amb un gust propi molt caracter\xc3\xadstic i intens. S'utilitza sovint en pastisseria._NEWLINE_\xc3\x89s l'ingredient principal d'una de les melmelades m\xc3\xa9s populars."